amanoisuno/poetBack huggingface dataset:
送家叔通守光山二首  其二 李洪 
彼美光山郡，風流楚相城。寢丘聞漢志，潘國尚侯名。泥軾疏榮渥，楓宸眷老成。側聞頒一札，持橐奉承明。
次韻子都寄示和大監叔西湖早春 李洪  西湖
白蓮尋浄社，紫氣覘幽關。吏隠無公事，鷗盟俯碧灣。泉聲雜鳥哢，雲卧愛僧閒。更欲支笻去，過溪多好山。
送莫子齊知溫州十韻 李洪 
左省塗歸地，嶄然德望優。夕辭清禁月，高掛白蘋洲。丹扆深求舊，東嘉慶選侯。玉堂曾視草，滄海豈乘桴。奕葉甘棠在，中州雪浪浮。讙謠五馬貴，題賞大龍湫。顔謝宜方駕，龔黄以上求。側聆宣室召，寧效賈胡留。賤子嘗羈宦，名山悔夢游。黄柑仁壽酒，猶足助觥籌。
芥庵自述 李洪 
不厭城隅僻，新成芥子庵。負暄真化國，空想極毗嵐。日月須彌頂，風雲鈷鉧潭。冬窮數九九，玄旨扣三三。何假維摩榻，偶同彌勒龕。氎巾方縱解，驪頷或深探。處遯心無悶，居貧實不貪。微塵無盡藏，安住我伽藍。
次韻子都兄大暑 李洪 
遶屋扶踈樹，吾廬粗勝陶。去來梁燕語，旦夕女蟬號。蕙槁蘭將敗，蕭鉏艾亦薅。侵簷添綠竹，映日繾紅桃。得友人皆面，哦詩語未高。飲泉蔭松柏，直欲廣風騷。
臘雪 李洪 
寂寞江村客，彌漫大雪天。愁雲紛密羃，虛籟極饕顛。坐聽天窗落，時將書幌褰。胎禽羞潔白，閒客失明鮮。勢急鵝毛墮，寒欺鴈翅翩。鼠形方誚璞，蠟貌遽摧鞭。鮫室綃盈軸，陽公玉種田。蝶衣勻膩粉，蠶繭剝吳綿。近柳橫飛絮，穿榆併墜錢。後庭迷玉樹，清禁覆花磚。帝子剪湘水，銅仙泣淚鉛。銀床漫辱井，粉水媚房川。繁麗真難比，縈盈似乞憐。玉京樓十二，金界地三千。秦國占烏白，遼東獻豕豜。尺圍飄洛浦，席大記幽燕。憶昨逢殘臘，呈祥慶有年。冷侵東郭履，寒逼廣文氈。喜極塤箎和，吟餘鹽絮聯。長城歸大阮，巨軸屬羣賢。思跨藍關馬，將乘剡曲船。恨拘崇讓里，思逸灞橋邊。斟酒觴慵舉，烹茶鼎旋煎。尋盟淡生活，凍筆尚如椽。
偶成律句十四韻 李洪 
白雪人誰和，朱絃世所輕。薄才慙吐鳳，豪氣欲騎鯨。豈有江山助，應無風雨驚。雕龍寧可學，刻鵠歎無成。韻險元非絮，詞新敢效顰。何如一盃水，難比五言城。七步才空敏，千言敵必勍。固羞鶴膝病，莫繼鳳雛清。徒溢牛腰軸，誰題鴈塔名。清新希庾信，巧律漫陰鏗。鳥過言難補，魚勞尾自頳。只憂生白髮，有志撫青萍。伯樂方知駿，鍾期善聽聲。敢將嘔心作，試就屑談評。
東嘉倦雨遣興有懷浙右兄弟二十韻 李洪 
南國地卑濕，兼旬雨不停。氣昏江練白，雲蔽石崖青。倦聽涔涔霤，全遮渺渺汀。柳低齊戶牖，竹密亞窗櫺。壞壁蝸成字，衡門犬守扃。莓苔侵座榻，鳥雀聚寒廳。欹卧淮南枕，淋漓座右銘。向空書咄咄，搔首歎星星。乳燕穿簾入，子規和恨聽。消憂須酒聖，破睡問茶經。異俗徒雞卜，鄉書頼鵲靈。蓴羹懷笠澤，鶴唳憶華亭。旅夢驚蝴蝶，原情念鶺鴒。彈冠即臺閣，通籍在朝廷。徼福成虛誕，忘機契杳冥。蛙喧私鼓吹，蚊鬭幻雷霆。藥裹開空籠，山泉汲小缾。研蜍臨古蠒，香篆讀黄庭。林屋連蒼弁，松根長茯苓。江湖長在眼，何日遂揚舲。
次子清貧居十韻因以述志 李洪 
貧病同原憲，輕肥誚子華。耽書祇糟粕，學海淼津涯。孤嶼亭何遠，葵丘戍復賒。捄窮無髻寶，絕粒餌胡麻。壯歲徒干祿，兒時不稱家。已諳蕉覆鹿，何預鳥銜花。世態多讒疾，心安免怨嗟。幕巢同社燕，雉堞接昏鴉。當食思頗牧，遺忠想尚奢。安能效狡獪，擲米變丹砂。
子永弟寄都下大雪律詩 李洪 
快雪頻占瑞，饕風併助豪。白銀天上闕，組練浙江濤。拓地龍沙遠，瞻山羣玉高。齊宮延孟叟，楚些誦離騷。絕塞綿應折，深閨蠒獨繅。半穿東郭履，盡落漢臣旄。光射埋豐劒，銛藏切玉刀。月楂迷犯斗，嵌洞漫尋嶆。禪几巾翻氎，書帷冊散絛。詩盟頻敗北，酒醵屢逋逃。客去氈鋪坐，梅顰萼尚彫。圓壇足珪邸，夜獵滿弓韜。阿閣來儀鳳，滄溟復斷鼇。三英陪兔苑，五騎聚神臯。蠖屈深拳跼，龜腸更鬰陶。烏饑聲嚄嚄，狐聽響溞溞。漁父擁蓑笠，園公扶桔槔。翩翾振鷺集，排拶孔鸞翺。內集詩聯謝，回風舞逐曹。鵠鮮形誚鶩，狐白袖垂羔。素髮瞻商皓，粉袍踵弁髦。藍關無去馬，剡曲有回舠。佛剎瓔鬘墜，仙庭鸛鶴號。寂寥閒自適，澹泊喜相遭。目眩花空委，頭童手獨搔。觀空翻貝葉，瀹茗侍方袍。家窶羹憂絮，賓稀釜肯轑。投人真拱璧，屬和禿纖毫。夢到湖邊寺，重尋觀裏桃。東郊宜擇勝，聯騎許追遨。
簡崇德葛令 李洪 
十載交期晚益親，絃歌尤喜政聲新。倦游偶是臨邛客，索價慙非少室人。旅舍誰驚五漿饋，官梅初見一枝春。挂帆明日歸苕霅，從此詩筒莫厭頻。
殘臘喜雪 李洪 
散亂明璣濺竹窗，不聞簷霤響錚摐。剪成閬苑瑶英六，絕勝連城白璧雙。獨覺瓔鬘彌寶所，豈無蓑笠釣寒江。饑腸雷吼呵吟筆，睥睨詩壇未堅降。
立春前一日再雪因用韻 李洪 
重雪催詩夜映窗，杉枯竹折恣撐摐。交飛梅徑妝纔半，舞對鸞臺影自雙。面壁誰參少陵室，羊裘試問富春江。豐穰可卜卯年瑞，展拓邊城築受降。
除日立春雪 李洪 
獻日春回一日先，勾芒清曉試花權。要看臘雪連春雪，獨占新年與舊年。梅綻香唇纔半樹，柳蘇睡眼待三眠。東皇次第開桃李，誰顧寒松澗雪邊。
春雪呈通判叔 李洪 
無奈春來節物催，東君更遣玉花開。寒輕纔濕新池草，勢密重飄靜院梅。麥隴潤滋豐餠餌，秫田膏澤足醪醅。疲民盡說豐年瑞，獨恨千山阻鴈回。
雪  其一 李洪 
朔風動地似奔雷，瑞雪飛飛偏九垓。玉局盡疑從地湧，銀臺空訝倚天開。西經佛國千峯外，北過天山萬里來。誇賦兔園非我事，直須興盡棹船回。
雪  其二 李洪 
六幕同雲歲又殘，忽驚臘雪滿羣山。誰知曳履塗中去，端有披蓑江上還。三白吉祥千里內，六花飛舞兩楹間。詩成自怪無奇語，欲壓劉叉思覺慳。
仲躬示侍郎丈筩字韻詠雪次韻 李洪 
溪汀渺渺躍鳬翁，織浪雕雲訝許同。散漫六霙疑剪水，連娟萬舞趁回風。瞻山遐想崑邱勝，宴坐方觀色界空。繡斧謝庭聯內集，刑清寧用缿爲筩。
次韻寺丞叔都城喜雪 李洪 
東郊初未布陽和，湖上祥霙點淥波。重璧臺遥黄竹作，孤山園近落梅多。表儀共仰豐年玉，賦詠宜陪賡載歌。誰憶漁舟向西塞，千山徑絕獨披蓑。
雪中偶成呈周明遠 李洪 
巽二初分北帝權，忽飄瑞葉表豐年。隨車逐馬難爲比，入隙開簾絕可憐。凍鎖官梅枝嫋娜，寒欺塞鴈影聯翩。袁安門閉惟高卧，遥憶溪頭訪戴船。
次韻仲信雪中見簡 李洪 
夜窗初映月如霜，凌曉瑶霙勢渺茫。清室乍欣文解祟，淺斟應愜醉爲鄉。幽蘭儷曲三豪集，黄竹興謠八駿驤。聞道子猷思泛剡，兩溪絕境較優長。
簡章叔縝 李洪 
海昌一別十三秋，僚舊相逢雪滿頭。公負才能猶掌庾，我須踈散尚監州。樽前强健應須喜，身外無名勿用憂。昔日長官今繡斧，吹噓應念蒯爲緱。
題雪峰 李洪 
象骨峯前古道場，簡菴再到愈芬芳。地平雙徑崇宮殿，名壓三山有雪霜。栗棘金圈提祖令，奎文寶墨閟宸章。海昌曾禮光明相，重薦罏中知見香。
初冬見雪 李洪 
頗怪寒威一倍添，天花回旋落層檐。慵賡險韻偏工絮，自哂微官獨带鹽。問訊梅梢半封萼，爭看蝶舞不鈎簾。小兒學誦封胡句，羔袖烘爐任附炎。
塗中書懷 李洪 
載馳十驛倦驂騑，已訝緇塵染素衣。歷歷征人數行店，翩翩越鳥戀南飛。貪看樹向城頭綠，不覺春從海際歸。客鬢漸凋孤壯志，豈緣微祿戀輕肥。
元夕書懷 李洪 
好在東君管物華，倦游歸思渺天涯。春冰夜市心空壯，聽鏡探官事更賒。尚怯餘寒破桃萼，坐看細雨落簷花。家僮應照田蠶𥶬，頻曬漁蓑理釣車。
監試院秋夕無聊得日華寄詩 李洪  西湖
傑屋青燈夜不眠，誦君佳句喜跫然。別來已覺三秋遠，書到難憑一鴈傳。濃淡西湖真在眼，鈞樞東閣况蒐賢。徒勞屢起江鄉興，歸釣槎頭縮頸鯿。
次韻王龜齡貢院 李洪 
浩渺春波暖白蘋，溪頭廣厦旅楹新。佩衿無復歌游闕，糟粕空慚老斲輪。門外縕袍人立鵠，榜間淡墨筆如神。使君道德魁天下，膏馥分沾盡澡身。
送滕彥道除太府寺簿歸吳門需次 李洪 
論交先友接樞廷，末路爲寮喜典刑。桃李春風同扈蹕，衡茅夜雪並寒廳。暫從簿領陪卿月，行握蘭荃應列星。臨別遥思五湖樂，望中林屋已青青。
清明遣興呈郭次張 李洪 
倦遊佳節負清明，禁籞芳菲未遍經。楊柳堆煙猶冉弱，杏花著雨半飄零。街頭車馬來還去，客裏壺觴醉復醒。賸喜祥林洗塵土，吳山相對眼偏青。
次韻秋日遣興 李洪 
西風暑退喜清秋，倦客漂流滄海頭。用舍行藏知有命，山林鐘鼎豈能謀。汗青漫志三餘樂，養素寧忘一溉收。鵬鷃逍遥天壤內，何勞八極賦神遊。
秋晚閒詠 李洪 
六年門外送苕溪，遶舍黄花獨杖藜。安有鶴觴逢白墮，新成螭盞得朱提。流匙乍飽豐年玉，病齒全踈飣座梨。欲問福城南去路，江山猶得助難題。
用前韵簡日華 李洪 
遲遲欲去戀雙溪，獨樂簞瓢不糝藜。豈稱昔賢爲半刺，只堪老宿話全提。家貧未辦千頭橘，世習猶堪兩顆梨。速丐雄篇重行橐，三山佳境易爲題。
次韻元量春遊 李洪 
恰恰鶑簧百囀齊，提壺仍勸醉芳蹊。麯塵弄日腰肢弱，翠黛凝顰眉嫵低。泉石似尋天竺寺，漁舟引入武陵溪。少年簇馬觀遊女，勒住金銜不放嘶。
次王仲信食粥 李洪 
太白狂歌力士鐺，未如食粥魯公清。從教過午饑腸轉，政坐哦詩青眼橫。奇怪爭觀出月脇，詼諧猶足助言鯖。卧聽古寺華鯨吼，飯顆誰憐太瘦生。
臘夕直宿枕上偶成 李洪 
北風洶洶應嘉平，點滴簷間雨未晴。病骨可堪寒栗烈，老懷仍怯歲崢嶸。湯婆漫許登禪榻，黄妳無因伴短檠。清絕夜闌愁不寐，擁衾龜息待窗明。
步過仙霞嶺 李洪 
迢遞南詢過百城，五漿先饋不須驚。侵尋老境凋雙鬢，耿介孤忠有寸誠。入眼越山多秀色，背人閩水大無情。扶笻趼步仙霞嶺，自笑媻跚勃窣行。
次韻德孚詠梅 李洪 
徙倚名園鎖綠苔，亭亭冰艷爲誰開。乍疑奔月常娥去，忽見尋梅僧孺來。淺笑故應窺水鏡，片飛看復落深杯。王孫家有雪兒唱，莫待霜天曉角催。
初陪扈從 李洪 
紫禁晨曦拂曉開，南山秀色鬰崔嵬。立班馳道蒼龍闕，逼耳嵩呼遶殿雷。清蹕一聲黄繖動，屯雲萬騎景輿迴。端門緩轡哦詩罷，誤入鈎陳豹尾來。
次韻馬駒父大閲 李洪 
譚笑詩成馬槊橫，偏師何敢犯長城。縱觀儒帥臨戎幕，想像天山破敵營。麾幟精明嚴武備，山川彈壓颺威聲。老來壯志渾消盡，射虎南山媿北平。
和子都兄修佩魚 李洪 
恩假銀魚閲四年，新元瓜戍尚悠然。滯袍自昔多屯蹇，英衮當時誤軫憐。司馬青衫佐湓浦，參謀朱紱向西川。玉堂伴直如相念，安敢沉酣不上船。
陳伯和和經字韻復以爲報 李洪 
說詩夜對老彌明，韋氏傳家自一經。盛德於今推鼎甲，聞孫何事亦飄零。囊貧桂玉人逾瘦，袖有珠璣耳暫醒。桃李春殘歸未得，愁看煙草五門青。
南臺點集海艦 李洪 
粵國無諸故壘摧，吐吞江海亦雄哉。峯巒疊疊青螺髻，翠幄重重錦繡堆。破浪乘風浮戰艦，荒煙落日傍龍臺。倦遊已喜瓜期近，立馬沙邊更幾回。
陪史志道侍郎遍覽南園北第之勝即席賦詩 李洪 
我公胸次妙陶甄，幻出壺中小有天。地近滄浪占風月，目吞笠澤飽雲煙。玉盃金盌開新第，燠館凉臺繼昔賢。聞說傅巖通帝夢，遄歸黄閣卧貂蟬。
共樂臺 李洪 
鱗差萬瓦拱層臺，暇日登臨亦樂哉。桃李成蹊春未到，江山如畫國多才。倦遊難效登樓賦，勝槩常遭俗駕回。好是清宵携客醉，雲間兩兩近三台。
和人松江 李洪 
來往吳松二十春，五湖煙月舊知津。高秋楓落哦佳句，斜日江邊膾細鱗。誰解扁舟載西子，獨憐茶竈老詩人。自慙遮日長安道，深愧漁蓑浪漫身。
八月十八夜月有懷伯封 李洪 
秋半青要未降霜，溪邊獨對露華凉。風清月白興不淺，斗轉參橫夜未央。每望庾塵頻障扇，莫逢伊笛據胡床。揚暉千里誰同賞，心折刀頭快理航。
秋夜艤舟駱駝橋對月 李洪 
新秋清夜月當空，弭楫駝橋意象雄。銷恨難求賢士酒，揚塵厭共庶人風。市聲暫息更籌永，漁唱頻驚客夢中。紺碧瑠璃千頃凈，頑仙常占水晶宮。
哭藥寮先生 李洪 
先友凋零風義衰，繡衣躧履荷深知。未乾薦墨俄聞謫，欲寄郵書忽報危。賦就徒能感知己，樽前猶憶細論詩。白珪一玷身難贖，痛哭須陳弔屈辭。
哭幼子二首  其一 李洪 
兼旬哭子鬢成絲，老眼眵昏淚綆縻。玉雪可憐凋並砌，金環無復探鄰枝。何堪投杖逢曾子，誰解推天繼退之。滄海逝波無返日，覺城南去有逢時。
哭幼子二首  其二 李洪 
苗而不秀實天年，亭近千秋瘞祖阡。季札於嬴稱達禮，樂天學佛尚成篇。情鍾我輩誠難遣，古有東門豈信然。恩重詎堪耘愛草，擬將苦諦問南泉。
次韻子都兄寄伯封論書 李洪 
絕藝當如郢匠斤，家雞野鶩漫分羣。山陰妙法羲傳獻，江左名聲薄繼欣。競作墨豬無健骨，誰知筆髓貴豐筋。斯言舉似秦谿後，三折君須子細分。
移竹詩伯封垂和且聞兄弟皆欲作因用元韻奉寄  其一 李洪 
海甸尋盟肯遽寒，叵嗔久未豎檣竿。張儀尚有口中舌，貢禹未彈頭上冠。處處句奇有神護，行行墨妙似龍盤。阿連知有驚人語，鶴膝因君舉似看。
移竹詩伯封垂和且聞兄弟皆欲作因用元韻奉寄  其二 李洪 
密密脩篁入檻寒，君來移取出簷竿。結根久近幽人屋，觧籜宜爲壯士冠。曾共馬蘭同請客，不憂苜蓿但堆盤。從今莫羨蕭郎畫，風月良宵仔細看。
秋雨歎 李洪 
西風獵獵暮秋天，昏霧淫霖海氣連。雨脚如麻雲潑墨，禾頭生耳稻漂田。庭前槐樹惟增歎，階下决明空可憐。愁絕寒儒思廣厦，床床漏屋夜無眠。
尚善再用韻訪梅 李洪  西湖
不憚詩催白髮生，年年梅綻酷留情。寒枝幻出橫斜影，舊曲猶堪一再行。越嶠雲霾春最早，西湖煙水夢尤清。他年相望千山阻，公在鑾坡我退耕。
泊石壁值雨 李洪 
江頭驟雨壯灘聲，洶湧琮琤亂石鳴。咫尺煙林展圖畫，二三村落隔陰晴。方貪暍暑逡巡退，坐覺風霜指顧生。試倚篷窗臨石壁，哦詩心迹得雙清。
探梅次韻章庭倚 李洪 
江園試覓去年梅，花下遨遊得暫陪。脈脈早迎南日至，垂垂先放北枝開。江邊牆角添詩興，月落參橫喚夢迴。一見清香心已醉，何須更待麴生來。
欲探梅西山簡元量 李洪  西湖
尋梅試欲向江津，冷蕊商量效小顰。洗雨梳風無那瘦，巡簷索笑爲誰春。西湖苦憶微吟老，庾嶺偏愁折寄人。知有清詩似何遜，可能嚼蠟對橫陳。
得家書 李洪 
傷春渺渺獨凝眸，黄耳歸時暫放愁。跪得雙魚開尺素，別來一日抵三秋。花前塊處憐秦贅，澤畔行吟類楚囚。預約鯉庭歸省處，清微風送木蘭舟。
游石門洞 李洪 
溪壑縈紆礙去舟，石門雄峭未曾游。雲深飛瀑自成雨，洞闢雙扉最上頭。紫府丹臺疑有路，碧巖紅樹飽經秋。追懷顔謝當年興，坐聽猿吟和四愁。
題外舅墳庵 李洪 
昔年把酒共看山，猶冀相從物外閒。零落山邱遽如許，膏肓泉石許誰攀。形神孰與論三住，夢幻全真悟八還。拱柏喬松助蕭瑟，獨乘明月弄潺湲。
歲除 李洪 
客裏光陰又一年，人情真復似憐蚿。家貧尚有春名酒，才拙安能雪命篇。弱柳經霜半凋落，修篁沐雨更便娟。親交歲晚無書劄，常閉柴扉穩晝眠。
十六夜待月海上 李洪 
月到中秋已壯觀，更看飛出海邊灘。光連貝闕鯨鯢駭，冷射蓬壺屭贔寒。萬頃銀濤俱皎潔，一輪金魄尚團欒。當年太白曾觀此，寧肯呼爲白玉盤。
題李提刑事實 李洪 
百雉安危欬唾中，三平狂寇不言功。魯連解難高千古，回紇投戈見此公。欲上史官傳逸事，要觀著令獨稱忠。儻能配食鄉人社，宗衮宣城偉績同。
春晴 李洪 
佳晴遊侶賞穠華，免使綸巾雨墊紗。苒苒芳塘徧春草，溶溶流水蘸桃花。閒官尚許親黄卷，學道安能佩紫霞。多病無心與春競，窗前靜聽晚蜂衙。
次韻子濟兄送行 李洪 
春草年年愁望勻，鴒原鼎足嘆離分。惡詩恨別江南社，駑馬慙辭冀北羣。細雨催行將食冷，片帆歸省待風薰。贈言况得珠璣句，筆陳翩翩妙五雲。
壽老餉笋 李洪 
陋巷晨炊樂一簞，慕羶逐臭兩知難。自甘香積伊蒲饌，寧歎欄干苜蓿盤。禪老竹萌資凈供，詩人菜把誚園官。喜參玉版宗風在，何待叢林一擊看。
隠巖吳體 李洪 
屋頭日日闖雲山，簿領沉迷肯放閒。一行作吏遽如許，三徑就荒那得還。綠陰留與後人憩，叢桂時招好客攀。邂逅清泉與白石，岸巾時得洗衰顔。
題雲間尉廳吏隠 李洪 
東南一尉笑卑栖，小試崑邱並海涯。千里僧包游雁蕩，九霄鵬翼躍天池。南昌隠吏真相稱，西蜀參謀更好詩。官舍從來同傳舍，清規留與後人師。
飛霞洞謝公巖呈元量 李洪 
謝公遺躅閟蒼苔，乘興飛霞得得來。洞鎖暮雲松偃蹇，江涵白月影徘徊。吾曹趣了癡兒計，蘿徑難留俗駕回。安得麻姑能送酒，他時藉草共傳杯。
元日 李洪 
元日歡情客裏稀，追陪人事强開眉。不知爆竹催年去，但怪屠蘇到我遲。梅蘂欲撩東閣興，宦情終愧北山移。未甘直道猶蕭索，詹尹何辭爲拂龜。
題羅源尉廨壁 李洪 
坐來山氣結層陰，解橐迎凉濯暑襟。頼有新詩成獨諷，惜無嘉客伴孤斟。綠荷翻雨傾珠碎，翠竹摇風引鳳吟。習射更思矍相圃，麗龜試看僕姑金。
別吳興從游 李洪 
五亭四水盛游從，閒客閒行興每同。暫捨玄真漁隠計，却尋康樂舊詩中。振衣濯足滄浪水，快意迎人舶𩘀風。儻有任公投巨犗，割鮮共飽淛河東。
次韻仲信留別 李洪 
倦游再閏入都門，喜見隆興詔令新。功業詎堪銘日觀，龍鍾空歎倚天津。題詩竹閣逢寒食，修禊蘭亭及暮春。我欲扁舟成泛宅，五湖煙月伴漁人。
錢塘遇沈時仲匆匆索別 李洪 
三年啄腐共吞腥，乍解南冠覲舜廷。新貴論交頭漫白，吾曹相遇眼終青。休嗔輕薄紛紛雨，還恨分携落落星。歲晚江湖未歸客，蒯緱彈鋏不堪聽。
九日與客登鳳凰山酌湧金泉泛舟西歸 李洪 
西山爽氣壓城闉，携客登高日未晡。稚子已諳撐舴艋，老夫羞更插茱萸。文章不進空黄妳，生計無多問木奴。貧病偏愁秋欲雨，異鄉白盡遂良鬚。
九日詠懷簡仁實 李洪 
登臨勝踐負幽期，山色溪光日益奇。那得賜茱來北闕，漫從採菊向東籬。升虛楚望猶能賦，振履商謳祇自悲。可是閒居愛重九，尉仙落筆有新詩。
淮上亂後寄子都兄五詩  其一 李洪 
黄耳東來喜可知，鴒原書札慰愁思。艱難莫話平時事，愁絕長吟別後詩。再到空存舊城郭，遺黎重覩漢官儀。故鄉枌梓凋零甚，夢寐蕪城祇益悲。
淮上亂後寄子都兄五詩  其二 李洪 
憶昨王師北渡江，山東豪傑已爭降。銜枚夜雪俄平蔡，斫樹明書果死龐。志士裹尸須馬革，舊官祭竈熟羊腔。老姦牖下終何幸，遠愧睢陽廟食雙。
淮上亂後寄子都兄五詩  其三 李洪 
兩淮黔首苦飄零，廟算成功再底寧。頭斫新都攄宿憤，臍燃郿塢赫王靈。羌人半已投戈拜，父老從觀扶杖聽。欲勒燕然繼隆碣，大書誰紀史編青。
淮上亂後寄子都兄五詩  其四 李洪 
殘臈倉皇間道奔，相逢悲喜語還吞。巡簷慘淡梅花月，壽酒淋漓柏葉樽。禦敵孤城存即墨，還家聚首似羌村。見幾在莒思深戒，只恐黄金注自昏。
淮上亂後寄子都兄五詩  其五 李洪 
多病新年白髮生，愧無籌策贊親征。彎弧空作餓鴟叫，逐兔休嗟走狗烹。鳳閣鸞臺少知己，天台鴈蕩恣經行。可憐未遂求田計，空負江湖浪漫名。
扈蹕玉津園 李洪 
麗日祥雲覆苑牆，柳絲馳道麴塵黄。山呼萬歲迎春仗，花覆千官獻玉觴。騄駬籋雲天步遠，騶虞節射樂聲長。微臣奉引陪鵷鷺，許聽簫韶入建章。
泛舟之龍塢 李洪 
苕花如雪忽秋殘，翠老溪頭幾曲山。心逐浮雲朝獨出，家臨清霅暮能還。世情大似醉翁醉，景物偏偷閒客閒。早晚誅茆繼三徑，招呼明月弄潺湲。
寒食日從駕聚景園 李洪  西湖
宮殿千門敞禁闈，西湖綵仗小遲徊。競瞻黄屋寧親樂，更喜重離捧壽杯。萬騎戎裝花底散，一聲清蹕日邊來。天街向晚珠簾卷，十里春風待駕回。
游華蓋山容成洞天 李洪 
小雨廉纖早釀寒，清晨來訪道家山。寂寥玉座纓香覆，點綴碧巖楓葉丹。地勝七山星有斗，人疑千歲鶴飛還。閒繙洞簡尋真訣，脈望難求髮似環。
餞史開府奉祠歸四明  其一 李洪 
千載風雲佐命期，黑頭先冠鳳凰池。赤明龍漢昇平運，河目龜文柱石姿。譚笑功成調鼎鼐，燮和元化請華夷。拂衣袖手林泉樂，咸仰中興帝者師。
餞史開府奉祠歸四明  其二 李洪 
衮繡貂蟬侍太清，致身將相極儒生。三槐正位巖瞻峻，兩鎮交兵節制榮。晝錦蚤傳留鑑水，召棠重喜蔽龍城。願將閭里新謠詠，長和滔滔西峽聲。
餞史開府奉祠歸四明  其三 李洪 
千里全閩按八州，曾聞三相衮衣遊。誰知今代甘盤學，寬盡吾皇南顧憂。家給乞漿皆得酒，年豐賣劒有耕牛。詩歌綠竹爲公壽，父子應須並相周。
餞史開府奉祠歸四明  其四 李洪 
主眷方隆便乞身，共欽勇退解樞鈞。湖山勝槩神仙宅，文武崇勳社稷臣。未許赤松陪杖屨，却須黄閣再經綸。蒼生指日爲霖雨，仄耳宣麻寵數新。
和玉泉達老餉筍 李洪 
籜龍孤介亦駢闐，不比花蔫與柳眠。雪裏頓超千佛地，風來應上四禪天。飽參玉版頭頭是，秀出薌林箇箇圓。知我遠庖薇蕨少，倒籠登俎共便娟。
和尚善西禪寺沖虛宮詩  其一 李洪 
學道尤須惜寸陰，漫勞飯袋走叢林。溈山自昔提宗印，閩嶠于今絕賞音。得髓得皮無著相，非心非佛見機深。豐干未免成饒舌，月在碧潭空指心。
和尚善西禪寺沖虛宮詩  其二 李洪 
飈馭臨風香靄間，支筇款步訪星壇。羽人莫問昇真事，古像空瞻玉佩寒。井冽不逢龜曳尾，鼎存猶想汞新乾。徘徊遐想來仙驥，皂莢成陰荔子丹。
雨中慈感寺泛舟 李洪 
渺渺汀舟雨滿川，樓臺煙靄羃愁邊。春風邀勒梅都謝，夜雨淋浪柳尚妍。僧鉢偶分蒲塞供，佛香時送水沉煙。佳時更擬携筇出，拾翠人歸喚渡船。
謁曹娥祠 李洪 
貞魂純孝瘞江湄，滿目江山故國祠。海賈時來楫迎汝，山君欲下桂爲旗。九歌合繼湘妃些，千古塵昏幼婦碑。月午潮平波似練，蕭蕭風竹隴猿悲。
追和下若大雄寺汪內相陳朝檜詩 李洪 
斮骨刳心操凜然，盤根厚地老逾堅。八千椿木應同壽，十五堯蓂莫紀年。辱井已荒傷故國，瓊枝無復盜春權。六朝陳迹空餘此，閲世真成歎逝川。
送許季韶倅桂林 李洪 
尺五天邊看頡頏，參辰出處九星霜。未令掌誥吟紅藥，屢喜嘉言貢皂囊。懷紱寓居欣會弁，監州歲晚客殊方。柱林頼有詩書帥，好共驂鸞上玉堂。
叔賜迎侍以詩餞之且趣其來 李洪 
折檻雲孫擅後聲，暫棲蓮幕不談兵。論詩更欲壓競病，痛飲何須分濁清。東閣梅殘縈旅夢，北堂萱茂動歸情。重來肯放韶光晚，叱馭加鞭莫計程。
僧惠白蓮  其一 李洪  庐山
逃暑追涼蔭碧蘿，清池咫尺阻經過。眼前喜見芬陀利，鼻觀重參乾闥婆。綽約漢宮黄傅額，依稀洛浦韈凌波。遠公自結廬山社，一笑拈花意若何。
僧惠白蓮  其二 李洪 
拄頰看山暑頓空，修眉橫嶂障晴空。太真姊妹溫泉浴，竇氏兒郎丹桂風。古驛荒凉征騎速，里居好事古人同。明年更有秋風便，淡墨聯名冠法宮。
寒食懷西湖去歲遊從 李洪  西湖
去年寒食醉西湖，山色空濛暮有無。風急落花隨步積，雨昏垂柳要人扶。偶携勝友尋泉石，俱有新詩入畫圖。越絕故人應念我，明年春好會皇都。
和叔賜對榴花 李洪 
安石榴開夏已深，動人絳萼綠成陰。色空喻火宜知戒，伐性如斤莫浪侵。半吐蹙巾傳麗曲，同尋雙葉寓歡心。老來體物辜詩興，種種霜顛媿玳簪。
送子都兄赴建康糧料三首  其一 李洪 
三年待次喜瓜期，別酒春風勸一巵。欲試發硎稽古力，稍從連茹中興時。徒勞人耳猶州縣，可識荆兮復別離。深念對床聽夜雨，情懷作惡不成詩。
送子都兄赴建康糧料三首  其二 李洪 
留都萬雉最繁雄，人物風流古所同。玉樹玉笙亡國恨，桃根桃葉劫灰空。重新觀闕青冥外，依舊山川王氣中。好把清吟追太白，龍蟠虎踞美江東。
送子都兄赴建康糧料三首  其三 李洪 
霸業衣冠事莫論，秦淮潮汐自潺湲。新詩必有江山助，故國應無喬木存。宅施雞園鍾阜遠，塔藏鳥爪道林尊。登臨懷古情何限，想對三茅憶弟昆。
伯封同遊霅上事畢遽索別次韻 李洪 
同來我復似鄒遊，新詠君應勝杜秋。已飫蒸葫汝南饌，盍爲粗糲浣花留。殘樽且醉菖蒲酒，去棹聊停杜若洲。不厭村居能少駐，蘭香萬斛頓銷愁。
春晚疾後臨眺 李洪 
遊絲橫路網春暉，落絮飄揚未肯歸。綠滿郊園梅子熟，晝長庭院燕雛飛。登臨供賦山分繡，扶病經時带減圍。更向江天買魚具，輕蓑絕勝芰荷衣。
次韻陸子望欲假家集 李洪  泰山
先子詞科蚤擅場，中興首擢紫微郎。湧泉制冊留綸閣，砭世膏肓有皂囊。北斗仰之千古事，泰山所集一毫芒。楹書拂拭增悲慟，追誦龍蛇感卒章。
陪朱德應泛丹 李洪 
乘興揚舲意未窮，俊遊真有古人風。朱陳親契當年少，李郭仙舟此日同。山色遠看空翠裏，笑聲高徹水雲中。賢關求士方虛席，得雋行聞冀北空。
聞季叔被召小詩爲迓 李洪 
郢人比屋慶循良，忽捧絲綸雨露香。騎竹方迎使君馬，賜環已趣舍人裝。好刊棠杕追嘉頌，應有陽春播樂章。歸侍玉皇香案側，願將五色補垂裳。
簡月闍黎 李洪  西湖
吏隠他年並海漘，倦游悔現宰官身。誰知西子湖邊寺，重見東林社裏人。堆案楞伽三昧勝，談經優鉢一花新。老來無復論詩樂，政欲相從寂寞濱。
送野上人遊西山 李洪 
詩名翰墨獨兼全，海上從游十許年。進退兩忘中有德，律禪不礙任隨緣。岫雲又作無心出，桃塢何勞一笑妍。好把經行寫新詠，他時寄我小山篇。
贈妙源 李洪 
上人輟講卧禪庵，萬論千經思盡覃。未與釋迦分半座，只應彌勒且同龕。兔甌潑乳清塵慮，麈柄揮犀發妙談。我亦乘閒聊問道，安能遺世學瞿曇。
送薦福恩老 李洪 
二老相從寂寞濱，往來藜杖特情親。白頭廬阜閒司馬，杜口毗耶彼上人。知見普薰金斗域，伽陀語別霅溪瀕。紅梅已露西來意，要看全提祖令新。
送隨公 李洪 
蓮社談經閲幾年，住山活計儘隨緣。銜花百鳥未忘物，露地白牛誰著鞭。得計深居餐老柏，勿疑古澗與寒泉。他時要伴芸庵隠，竿木逢場不離禪。
贈思溪覺悟寺凈因師 李洪 
思溪渺渺泛蘭舟，檥棹臨津得自留。蓮社不知三伏熱，竹林獨占一庭秋。蒲葵喜接高人語，茗盌能消旅客愁。所恨塵緣驅逐去，漫留名姓記曾游。
贈法傳 李洪 
栴檀林下老支郎，偶汎溪邊般若航。齋鉢分摶香積飯，午窗對卧凈名牀。雲山宴坐千春木，塵境難留三宿桑。欲結他年蓮社友，空門氣味覺優長。
宿天寧示𢜬老 李洪 
又扶殘醉渡溪橋，飲散南園夜寂寥。炬火照山疑犯斗，松風動地欲平潮。觀河自嘆塵容老，就日那能鬢雪消。煨芋擁鑪談妙道，階梯佛祖直須超。
和子召見寄 李洪 
獨泛滄浪一釣舟，未償尋壑與經邱。霜清叵怯吳江冷，酒賤難從越女留。遊鹿臺荒人既往，採香逕遠宿須投。客遊空羨齊雲勝，辜負韋黄詩酒州。
和尚善韻 李洪 
出郭尋幽興自長，叢林梅子未全黄。問禪欲契風幡話，宴坐聊參知見香。觸念未通成繫橛，安心無法是還鄉。却憐石岊送迎處，潮落潮生有底忙。
再用韻 李洪 
風罥遊絲百尺長，蜂房釀蜜露微黄。翠榕一半委陳葉，紫柰十分留暗香。盧橘带酸歸老圃，側生未熟去閩鄉。浮雲出岫初無戀，靜看卷舒何太忙。
和仲信留別韻 李洪 
歲首相逢四序遷，風饕雪虐忽凋年。少而慕藺心何壯，老矣依劉誰復憐。邂逅難陪十日飲，分携却上五湖船。雪梅可折還相送，目斷離雲思黯然。
送趙德莊右司江東漕二首  其一 李洪 
帝胄英英秀本支，名駒千里衆難睎。馳聲小選衣冠地，振職中臺政事機。禮樂光華持節寵，綸恩獻納賜環歸。朝廷俊傑如公少，準擬重來伴紫微。
送趙德莊右司江東漕二首  其二 李洪 
宰士雍容望最優，便期簪筆侍凝旒。暫勞省戶彌綸手，稍緩關中饋餉憂。寓直文謨高內閣，褰帷仁政被南州。龍蟠虎踞登臨勝，天險防邊得細籌。
伯封書中敘去歲七夕之樂因寄 李洪 
去年此夜對芳樽，今日栖栖歎失羣。茅屋只餘燈伴我，酒爐應有月尋君。愁將從事青州去，風共禪師白足分。料想紫梅溪上客，也應回首一看雲。
送仲彌性赴蘄水 李洪 
中興岳牧任詞人，分虎初班楚澤春。四紀才名文價重，一麾江海璽書新。眷深丹扆虛前席，祖意黄梅試問津。報政寧需外庸訖，遄歸清禁掌絲綸。
午日寓圓果院苦河魚以詩紀節 李洪 
老來百事與心違，節物殊非少壯時。細葛宮中曾被賜，楊梅粽裏未容窺。浪求醫國三年艾，空弔沉湘五色絲。蕭寺更同摩詰病，玉堂帖子要新詩。
送滕彥道赴浙東參議 李洪 
輟自鵷行第一流，笑譚幕府卧青油。蘭亭陳迹猶堪賦，禹穴奇書尚可求。丞相開藩多暇日，省郎爲介借前籌。獨憐無用溝中斷，深羨千巖萬壑遊。
陳丞相誕日  其一 李洪 
鳳紀千齡遇聖君，扶持宗社不無人。欣聞東魯真儒相，本是中興舊學臣。玉燕投懷文冠世，天麟呈瑞壽嘉辰。中書更倍汾陽考，宰枋重歸轉大鈞。
陳丞相誕日  其二 李洪 
壺山和氣儷神崧，間世鍾賢應尹躬。小試經綸安鼎鼐，更恢韜畧靖華戎。力陳致主千秋鑑，夢協遐年八十公。不用安期覓瓜棗，蓬萊清淺照方瞳。
陳丞相誕日  其三 李洪 
蟬冕金貂侍帝廷，格天勳業不譚兵。曾聞楊綰無榮利，果見周公致太平。晝錦歸來安綠野，宣麻重起繫蒼生。民歌有衮巖瞻切，要使輿圖復兩京。
陳丞相誕日  其四 李洪 
兩兩台符逼斗魁，就盈彌月早春回。細斟靜治曹參酒，重放和羹傅說梅。山立時行錫難老，鸞停鵠峙喜多才。千鍾未足爲公壽，盡挹滄江入壽杯。
陳丞相誕日  其五 李洪 
衮繡于蕃鎮九僊，香凝森戟靄非煙。願同吉甫傾申伯，請繼東坡壽樂全。銅狄摩挲五百歲，蟠桃花實一千年。蚤窺東閣觀奇士，再入陶鎔豈偶然。
送子南兄參選 李洪 
我李柯條世有人，如兄器業自超倫。豈容被褐常懷寶，好上煙霄早致身。天氣未佳欲寒食，朝廷有道政青春。觀光勿作遲遲去，桂玉何勞嘆楚薪。
雨寒 李洪 
昏昏海氣助朝寒，風雨蕭蕭盡日間。室似陳蕃塵不掃，門如陶令晝常關。惟憑茗盌消磨睡，更把詩筒斷送閒。悄悄絕無車馬至，方知顔巷似深山。
至東林謁回仙人像 李洪 
罨畫溪山杳靄中，爲尋遺事訪禪宮。回嵓故迹依然在，渭水非熊恍似空。綠薜侵衣餘手澤，遺榴輝壁想仙風。溪邊東老家何處，尚有孫礽話乃翁。
次韻曾仲躬初入鴈蕩 李洪 
阡陌經行早布春，承明天語耳親聞。詩情本自凌康樂，墨妙何勞法右軍。雪後西岑山競秀，潮來孤嶼浪中分。蘐堂扁榜名仁壽，鴈序娛親羨使君。
池水久涸雨後生蓮偶作 李洪 
遶郭荷花泛畫船，枯池忽見葉田田。艱生頗似石間柏，罕喻真成陸地蓮。要看露香明菡萏，不辭汲水弄漪漣。况逢小雨臨清曉，已見瓊珠碎又圓。
次韻林子長巖桂 李洪 
凉入千巖趣更幽，廣寒月府恍神遊。斷崖流水韻清古，冷雨凄風聲凜秋。要補離騷衙宋玉，豈期仙袂挹浮邱。却思勝集湖邊寺，搴取芳枝鎮日留。
賦丞廳連理木 李洪 
老槐鉅竹儼牆陰，斯立詩情冠古今。連理並柯真創見，澡身浴德信同心。蟬吟永夜傳清韻，鶴唳中宵和好音。不日除書下丹禁，瑞圖頻展錦窠深。
赤目 李洪 
元晏先生病久妨，經旬未省下禪床。瞿曇善說空華喻，張湛新傳損讀方。對客不須分眼白，愛官寧復羨腰黄。會逢妙解金篦術，漸恐封疆限醉鄉。
再賦簡李尉 李洪 
滿院秋英獨傲霜，恨無醇酒變春江。門前催取麻姑榼，席上驚傾道士缸。學蹈丘軻難合俗，詩如曹鄶不成邦。埋藏自比豐城劒，射斗難占紫氣雙。
子都兄寄子濟兄詩借韻奉寄 李洪 
緘題千里候寒暄，悵恨郊荆獨我班。目斷檣烏五兩遠，書憑河鯉一雙還。金陵風月供吟嘯，鍾阜煙蘿想縱攀。盡把錦囊新詠句，小胥抄寄勿令慳。
子都錄示近作成白體一首奉寄 李洪 
別日江梅半透春，梨花開後獨愁人。欲將芳草萋萋恨，寄向滄江六六鱗。兩處吟當看雪夜，數篇抄值落花晨。未輸謝客池塘夢，千里賡酬句要新。
寄沈時仲  其一 李洪  西湖
故人爲別又經年，幾度臨風思黯然。赤縣暫陪珠履客，青衫空負小山篇。壯時之武無能用，老矣揚雄只守玄。何日西湖追舊約，淡煙踈雨泛湖船。
寄沈時仲  其二 李洪 
論交肺腑獨深知，手札勤渠慰我思。郭泰墊巾頻念舊，休文減带最能詩。常懷勝集無三友，坐想高談彼一時。明月扁舟過苕霅，蘋汀重理釣魚絲。
次韻子詠弟見寄 李洪 
春殘逆旅賦歸歟，桂玉囊空欲趁虛。懶效梁鴻五噫曲，未逢黄石一編書。刺漫屢簉門行馬，志拙寧堪鼎拄車。數𤱔荒田臨霅水，好披龍具去携鋤。
次韻陸元量見寄 李洪 
醉別壺中太乙天，寥寥雲海已經年。倦游復索長安米，壯志寧求負郭田。一歲九遷看布武，千巖萬壑莫留連。同時僚舊重相遇，幸有蓬瀛列二僊。
奉寄子濟兄 李洪 
一紙平安附驛筒，打門三印啟斜封。讒言勿辯萋兮菲，舊隠猶存菊與松。豈有文章傳李漢，當今人物少南容。扁舟遠踐龍池約，共聽潺湲遶碧峯。
次韻子都兄見寄  其一 李洪 
栖栖異縣歎飄蓬，暫釋牢愁頌酒功。失馬忽悲居塞上，卧龍有待起隆中。匪躬直道寧憂辱，巧舌如簧固易窮。况有知音居鼎鉉，豈隨笠澤著書叢。
次韻子都兄見寄  其二 李洪 
五色徒誇補衮工，百年癡作蠹書蟲。塵纓黧貌慙衰相，窾木號風逼歲窮。酌酒漫爲蛇畫足，覆蕉今悟鹿成空。江村且索梅花笑，獨有幽人影伴紅。
冬至前 李洪 
隠居慵出人嫌癖，樂靜安閒祇自憐。窗眼白駒催短晷，案頭黄卷遣長年。南枝春信應先透，北陸寒凝勢更堅。地下一陽何日復，千林枯木已欣然。
至後二日至東禪 李洪 
至後陽和已發生，野梅官柳動詩情。偶爲尋壑經邱計，故作穿雲渡水行。近郭好山皆可隠，隔林踈磬有餘清。他時粗免微官縛，歸去深謀谷口耕。
醫僧慧昌小軒 李洪 
小池綠浄數游魚，高柳蟬嘶暑氣虛。露臉清真雙菡萏，風標閒雅一舂鋤。囊中時曬君臣藥，肘後新抄和扁書。只此便爲安穩處，何須林下與山居。
余寓王園適當春殘尚有小桃臨水追想昔時繁麗無復存者借仲信桃花韻 李洪 
兔葵摇曳雨濛濛，尚有夭桃出舊叢。輕簿不禁三月浪，飄零常恨五更風。燕泥亂啄粘香蕊，漁艇猶疑趁落紅。惆悵眼前興廢事，靈雲今已悟真空。
送客乘騾足跛口占示同行 李洪 
欲趁江頭送客風，蹇騾難强逐驕驄。漫誇歷塊過燕市，自笑乘船似越儂。從此上車慙著作，肯令折臂老新豐。釣車魚具平生樂，得失真宜付塞翁。
子清弟冒暑見過 李洪 
瓢飲今希陋巷顔，忽聞佳客款柴關。風生荷芰青蘋末，詩寄煙波疊翠間。伏櫪常懷千里志，在原相望幾人閒。新篘紅友明朝熟，肯放扁舟取次還。
劉子履見懷小橋竹籬屢入夢寐因寄 李洪 
寂寞荒郊野水濱，竹籬茅舍舊比鄰。誰知綉斧文章伯，尚念漁蓑潦倒人。采菊佩萸思共賞，落霞孤鶩興尤新。關中小試酇磬侯績，却掌絲綸侍帝宸。
九日奉懷子濟兄 李洪 
霜天寥落鴈行孤，九日還能行樂無。料想山風吹醉帽，也應溪女解携壺。賞心樂事今難偶，弟勸兄酬歎莫俱。籬下黄花應笑我，獨哦短韻看茱萸。
寄子都兄兼呈上饒使君趙有翼 李洪 
十驛征塗雪塞川，玉溪乍到意醒然。家聲盍繼舍人樣，臺治遥分刺史天。感慨壯遊詞絢錦，笑談登最地流錢。邦侯儻記論交舊，應有新詩寄日邊。
橘 李洪 
皇樹擅芳傳楚頌，厥包錫貢紀荆揚。踰淮易質從爲枳，書尾重題未降霜。四老何須隠商嶺，千奴誰爲種龍陽。遥憐陸績懷嘉實，歸奉慈顔滿袖香。
次韻子都兄鮑庵芍藥  其一 李洪 
春歸鶑老禁無音，天爲紅芳著意深。姝色自應傾一國，多情向惜費千金。如迎如舞緣風拆，不淡不深愁雨侵。宜與花王爲輔佐，欲傳彩筆繼高吟。
次韻子都兄鮑庵芍藥  其二 李洪 
國香淪落在天涯，常畏人知使護遮。雅韻曾翻西掖砌，佳名宜亞子亭花。野僧好事勤栽植，北客思鄉倍歎嗟。安得花前還醉倒，可憐不屬五侯家。
中春二十七日車駕躬請太上皇帝出郊獲觀盛事次大監叔韻 李洪 
禁籞芳菲歲又新，兩宮行樂及良辰。雙瞻黄繖天回笑，並御花驄雨灑塵。漢殿捧巵稱萬壽，葛天張樂和千人。歡聲試採康衢詠，帝力熙熙物自春。
擬和御製郊祀詩  其一 李洪 
郊禋饗帝就圜丘，誠格蒼穹靈既留。夜陟紫壇飈馭下，天臨黄道矞雲浮。槐林雙闕恩方渙，禾黍三登歲有秋。幸覩賡歌千載遇，慙無銀筆贊洪猷。
擬和御製郊祀詩  其二 李洪 
聖代彌文考九丘，寅威郊見故遲留。黄琮蒼玉神娭燕，月璧星珠瑞應浮。禮洽漢山呼萬歲，事殊唐鑑獻千秋。侍臣誰薦揚雄賦，豈使甘泉播令猷。
六龍駐蹕溫州先公職列西掖扈從至此手澤具載一時之事三十三年嗣子洪守官於此因成感事詩 李洪 
從龍浴日仰光輝，萬里鯨濤扈六飛。晉國曾聞四蛇宇，周家親覩一戎衣。東巡王氣隨天仗，西狩麟經在紫微。江海孤臣孝忠志，大恩未報重歔欷。
雨中過幽居寺 李洪 
柳眼青葱桃萼紅，東皇試手放春功。峰巒矗矗孤雲聳，澗壑涓涓細水通。出谷抗塵身已去，登高能賦思無窮。驅車更過幽居寺，暫聽猿吟杳靄中。
次韻施少路春日 李洪 
拂面和風喜及辰，宮幡未賜岸烏巾。冰消水濼簫韶韻，雪過湖漘茝若春。詩律自憐心尚在，宦情難與世趨新。從茲排比尋芳計，况是湖山舊主人。
萬壽觀重萼梅 李洪 
天街倦踏軟紅塵，喜見宮梅漏泄春。千葉剪瓊多態度，九英照日倍精神。香清暗馥維摩榻，韻勝全疑姑射人。好是孤山臨水看，廣平能與賦清新。
會稽偶作二首  其一 李洪 
去年行遍浙東山，越絕重來豈偶然。秦望雲深縈客恨，鏡湖月白結詩緣。鷓鴣處處啼篁竹，舴艋家家泛釣船。行役自應多感慨，故山如許好風煙。
會稽偶作二首  其二 李洪 
西陵渡口望吳山，獨策羸驂興惘然。竹樹幽深皆可老，江山信美祇隨緣。知章得請千秋觀，太白狂歌一酒船。更擬遲留探禹穴，梅梁風雨暗雲煙。
垂虹亭 李洪 
十年滄海慣騎𬳮，秋入垂虹豁眼明。雲氣蓬萊底難到，洞天林屋沒多程。漁歌三唱客愁破，鴈字一行秋影橫。他日若能追魯望，釣車魚具送餘生。
贈李守 李洪 
宗衮英名壓搢紳，傳家濟美不無人。採詩于蒍承親擢，樂職中和著牧民。鳳入潁川宜卜相，梅開東閣趁班春。九重側席求奇士，尺一行頒覲紫宸。
朱叔賜來自都城云梅已放因思每歲飲賞之樂 李洪  西湖
曾酌孤山園裏梅，至今魂夢憶花開。纖腰冷逼江煙瘦，素臉全疑曉雪催。南國相逢心恅愺，西湖遥想月徘徊。惜無妙語酬佳麗，頼有詩仙鳳闕來。
尚善喜雨用元夕韻 李洪 
軟紅塵土沒東華，未若爲農樂叵涯。耕隴一犁欣已足，生春六夜喜非賒。頓回繭館柔桑綠，漸落峒山細麥花。惟覺空階聽更爽，齋居無睡轉河車。
喜雨用知宗韻呈陳丞相 李洪 
旱意初憂病圃場，霈然甘澤起羸尪。穹蒼既格由孚信，德教從來本抑强。再熟言觀競藨衮，千倉行見詠豐穰。帝虛左揆思良弼，霖雨重期澤萬方。
至日宿藍田驛感舊 李洪 
至日天涯感慨同，曾陪鴛鷺大明宮。催班別殿春雷繞，駐輦蓬萊曉日紅。聳聽鳴鞘馳魏闕，歡傳放仗醉新豐。誰知獨木荒村裏，扇影爐煙入夢中。
奉簡潘師原澄江使君 李洪 
話別都門歲再除，歸田猶復带經鋤。春朝結佩同迎駕，夜雪寒窗並直廬。東閣何堪薛宣吏，長安久絕子公書。故人江上新開府，一笑樽前氣少舒。
和王侍郎中春即事 李洪 
溪頭飛絮白氈鋪，五馬班春計不踈。泛宅浮家行樂勝，浪花雲葉賦詩餘。競傳畫戟凝香什，莫望高軒織翠裾。碧落承明公厭直，水晶宮闕更誰如。
清明自釋 李洪 
異鄉節物又清明，懶復追遊年少行。愁慘松楸十年淚，雨昏花絮數聲鶑。高紅遠綠俱無那，客恨春風兩不平。强課新詩作寒食，不堪重憶故園餳。
望孤嶼 李洪 
縹緲風煙島嶼孤，朱樓丹閣欲凌虛。浩然逸興成陳迹，康樂清吟足起予。鰲頂蓬萊無鴈塔，龍宮蠖濩擁宸居。平生李杜空遐想，我欲投竿學釣魚。
漫成 李洪 
能安寂寞興何長，自覺無機稱坐忘。一溉成功心尚在，五禽爲戲學無方。病來乍怯衣裳裌，秋至新嘗橘柚香。欲識道人真靜處，南華一卷是醫王。
過分水嶺 李洪 
江南山盡處，兩山如石門。溪流湍激雪，殘日雨猶存。
回文 李洪 
病卧愁花落，春深怨夜長。鏡明羞短髮，窗凈惜殘香。
題慈感寺極目軒  其一 李洪 
紅芰敷腴獻笑，青山偃蹇橫陳。身在水晶宮裏，須信羲皇上人。
題慈感寺極目軒  其二 李洪 
寺枕苕溪一曲，僧依城郭千家。客至未嘗芡觜，我來恰及荷花。
題慈感寺極目軒  其三 李洪 
塵眼登臨清曠，水心樓閣崢嶸。欲見普門大士，菰蒲影裏鐘聲。
范至能遊靈石錄示詩仙留題云  其一 李洪 
南塢數回泉石，西風幾疊烟雲。登携孰與爲侶，顔禹李甲蕭筠。
范至能遊靈石錄示詩仙留題云  其二 李洪 
鼎峙傲睨絕景，揮毫想見凌雲。落落真筌玉子，步虛寧作吳筠。
范至能遊靈石錄示詩仙留題云  其三 李洪 
勝槩風生步武，山靈景從歸雲。塵世欲尋飈馭，藤陰萬箇蒼筠。
范至能遊靈石錄示詩仙留題云  其四 李洪  西湖
雨後泉淙水樂，詩成目送孤雲。寄興西湖南北，忘年丘壑松筠。
戲題  其一 李洪 
世事悠悠豈盡，人生汲汲多端。陶令欲歌歸去，貢公何事彈冠。
戲題  其二 李洪 
多病閉門懶出，避喧終日高眠。惟可以君命竹，安能以兄事錢。
登瀟灑亭 李洪 
文正風流尚典刑，桐江畫㦸見詩人。丹青難寫真瀟灑，圓嶠方壺此逼真。
殘春偶作  其一 李洪 
溪邊且種刺史柳，園裏未栽懷縣花。若有故人來問字，浮圖西畔綠陰斜。
殘春偶作  其二 李洪 
閒裏光陰趣漸長，下簾深護一鑪香。遊心華藏衆香國，絕勝爭名翰墨場。
周堯夫示秋懷詩然公方爲貴恙所撓因以箴之 李洪 
伐性蛾眉賈禍長，何如鉛鼎養中央。應憐剌剌出門語，苦怨寥寥秋夕涼。
宿湯泉驛 李洪 
炎方到處水如湯，地脈深疑有臭黄。猶勝驪山污艷質，漁陽簇馬鑒興亡。
題謫仙回舟卧披錦袍圖 李洪 
太白狂歌一酒船，錦袍夜醉楚江邊。此時應向剡中宿，逼耳清猿月滿川。
和人松江  其一 李洪 
塵纓快濯四橋水，曳履却上三高堂。欲按新圖買漁具，短蓑篛笠混行藏。
和人松江  其二 李洪  西湖
去年春盡西湖上，把酒看山聽澗泉。今日松江煙浪裏，平分詩思入漁船。
以雪梨遺韓子文 李洪 
婺女新梨玉雪如，姑山綽約想肌膚。使君應喚纖纖手，飣座風流近酒壺。
老人亭 李洪 
夢中已識雪髯翁，線去絲來信不通。覿面相呈了無得，巖前萬竅自號風。
即事  其一 李洪 
寶策歡傳萬歲聲，塗山執玉萃華纓。獨憐太史周南滯，不預堯階賀太平。
即事  其二 李洪 
苒苒殘年白髮新，可憐蹭蹬老修鱗。坐觀溝瀆尋常困，未使揚鬐化若神。
塗中雜興  其一 李洪 
畏日炎炎火傘張，扁舟挂席泛滄浪。飛流濺沫傾三峽，過嶮方知有底忙。
塗中雜興  其二 李洪 
草間蟋蟀動秋吟，偏感羈栖旅念深。功業豈關雙鬢事，年來白處已通心。
塗中雜興  其三 李洪  长江
很石驚濤枕席喧，長江蛟鰐屢垂涎。早知行路難如此，何似修塗穩著鞭。
塗中雜興  其四 李洪 
荔子如丹橄欖青，紅蕉葉落古榕清。溫湯浴罷晚風快，老酒傾盆醉月明。
塗中雜興  其五 李洪 
山顛怪石如蹲獸，波底危磯似化羊。却憶鑑湖明月裏，綠荷紅芰暑風涼。
釣臺  其一 李洪 
故人澤畔被羊裘，高挹中天會冕旒。不使客星侵帝座，謾誇拜衮與封侯。
釣臺  其二 李洪 
古木陰森蔽釣臺，蒼崖石壁倚天開。當年童稚曾遊處，十八年間復此來。
偶書 李洪 
世事悠悠莫問天，一觴且醉酒中賢。階前落葉無人掃，滿院芭蕉聽雨眠。
騎騾 李洪 
留城北去去分騾，冷笑親朋駟馬多。頼得勁蹄無可礙，一鞭安穩過沙河。
過張司空廟 李洪 
昔人博物豈虛傳，自斸龍泉古獄邊。今代司空應見慣，斗間何用氣衝天。
窾木詩 李洪 
窾木饕風耐歲寒，輪囷入用固知難。不才果得全樗散，且伴幽人澗谷盤。
道中聞啼鳥 李洪 
翠陰叢竹轉山腰，忽聽一聲婆餠焦。想見故園春社近，杏花消息雨連朝。
富沙城外李花盛開 李洪 
萬石灘頭數十家，溪流衮衮麥畦斜。三分春色今餘幾，開盡桃花見李花。
題安頭陀石室 李洪 
頭陀靈迹閟巖隈，尋勝何人肯暫來。野鳥銜花無覓處，綠苔封逕看空回。
和鄭康道探梅十絕句  其一 李洪 
國艷冰姿非世粧，忍教臘雪苦韜藏。昔年曾醉萬松嶺，尚友詩人蘇與黄。
和鄭康道探梅十絕句  其二 李洪 
學詩少日賦梅花，詩老忘言借齒牙。媟語淫言漫元白，單傳衣鉢勿矜誇。
和鄭康道探梅十絕句  其三 李洪 
雪後蒼茫立水濱，香膚不粟自生溫。南枝鍾美知春早，未使蠻烟蜑雨昏。
和鄭康道探梅十絕句  其四 李洪 
獨秀娟然寄一枝，江南歲歲臘前開。綴椒未見封條雪，應誤插花晴昊來。
和鄭康道探梅十絕句  其五 李洪 
夜寒池面結冰花，誰識吳姬張麗華。待到黄昏斜月吐，暗香踈影屬林家。
和鄭康道探梅十絕句  其六 李洪 
石腸底事鬭清新，賦就摛華萬象春。誰知袖手苦吟客，中有築巖和鼎人。
和鄭康道探梅十絕句  其七 李洪 
多病年來嬾作詩，燃萁何敢衒才奇。探梅技癢撩幽夢，只有清香是己知。
和鄭康道探梅十絕句  其八 李洪 
萬木凋枯一笑春，未應蘭芷伴騷人。東風桃李皆奴僕，我輩論文未厭頻。
和鄭康道探梅十絕句  其九 李洪 
瑟瑟清波溪澗寒，屬聯詩筆不當慳。請君更艤菁山棹，萬斛愁侵山復山。
和鄭康道探梅十絕句  其一○ 李洪 
吟到梅開醉不休，十詩刻燭寫蠅頭。須知老匠能雕句，月仄金盆獨倚樓。
紀行雜詩  其一 李洪 
鸕鷀源畔數人家，匼匝青羅布障遮。胥口山前沽酒市，釣船相逐買魚蝦。
紀行雜詩  其二 李洪 
水宿荒村夕照間，奔流怪石鬭潺潺。白醪似蜜聊供醉，過盡嚴陵大浪灘。
紀行雜詩  其三 李洪 
蒲颿風駛送行舟，篷底哦詩相棹謳。三老相呼興不淺，溪迴山擁近嚴州。
紀行雜詩  其四 李洪 
支流二水繞山城，瀟灑桐廬舊得名。好在鳥籠山靄裏，眼生詩句易詩成。
紀行雜詩  其五 李洪  太湖
高桅一一上灘船，流汗頳肩盡日牽。笑憶太湖波上宿，雲濤無際欲粘天。
紀行雜詩  其六 李洪 
石罅飛泉鳴佩玉，灘頭怒石響驚雷。故人相見應相笑，愛底微官觸暑來。
仁實分柑仲躬餉碧泉各賦一絕  其一 李洪 
一別溫江九換年，賞柑籬落綴青圓。羅浮貢篚無因遇，林下先嘗愧謫仙。
仁實分柑仲躬餉碧泉各賦一絕  其二 李洪 
寂寞東籬嗅落英，淵明止酒任天真。江州無復王弘惠，一斛葡萄頼故人。
清明鑽火烹茶 李洪 
客舍垂楊依舊青，自鑽新火應清明。故山紫笋誰能摘，倒篋雲龍手自烹。
鷄菜嶺 李洪 
烟雨濛濛不濕衣，春風欺客逞寒威。籃輿無著新愁處，小酌村醪款竹扉。
龍井 李洪 
無熱龍宮北道場，人天瞻禮玉毫光。璽書重疊兩朝賜，更助吾皇節雨晹。
題崇福院壁 李洪 
十邑驅馳閲四旬，盡空囹圄報吾君。僧窗漸覺猿吟遠，城市囂塵自此分。
秋祀上丁齋宿中夜雨凉因思去歲氣候頗同書壁 李洪 
秋雲黯黯結層陰，頖水人稀夜漏沉。獨有芭蕉如道侶，二年相伴宿齋心。
書寓舍壁  其一 李洪 
且卧元龍百尺樓，難忘江海一扁舟。西山爽氣助詩興，忽有碧雲生暮愁。
書寓舍壁  其二 李洪 
沉陰未解雨濛濛，倚檻看山怯曉風。睡起賣花聲過盡，不知春色在壺中。
黄碧 李洪 
軒臺鑄鼎已飛昇，留與仙祠萬古名。羽駕霓旌鎖深翠，無因暫聽步虛聲。
紅蕉 李洪 
舊館彤雲誰解賦，朱光綠潤感遺芳。詞人自古傷流落，安得移根貢玉堂。
清暉亭 李洪 
溪山佳處稱題詩，終日籃輿繞翠微。夾路蒼官管迎送，客情那得澹忘歸。
龍爪瑞花 李洪 
嶔𡼭石壁倚長松，古讖今觀龍爪紅。何事偏私閒草木，狀元家住嶺西東。
喝石巖 李洪 
信脚來游喝石巖，老來到處少同參。出家本是丈夫事，歲晚終期卜一庵。
宿鱸風亭 李洪 
暫解塵纓鎖與韁，鱸風秋色似鱸鄉。從今第四橋南去，蟹籪漁磯屬漫郎。
題朝陽亭 李洪 
新亭危冠別峯西，萬壑千巖勢總低。要使登臨高著眼，梧桐應有鳳凰棲。
偶作  其一 李洪 
不種松陵二頃田，却來江浦按戈船。乘風破浪非吾事，暫借僧窗永日眠。
偶作  其二 李洪 
十日王程未許歸，登山臨水此心違。夜闌佛屋龕燈暗，時有飛螢點客衣。
偶作  其三 李洪 
小雨纖纖未肯晴，歸程猶趁欲宵征。潮來江浦綠如染，雲抹山腰練許橫。
送許季韶倅桂林  其一 李洪 
二年鞭弭侍君軒，立仗從來愧不言。乞得閒官九仙隠，身謀優穩荷明恩。
送許季韶倅桂林  其二 李洪 
高枕秋風病骨輕，隨鑾無復起侵星。銅瓶潄井鎖塵慮，舌本猶堪讀道經。
送許季韶倅桂林  其三 李洪 
除墨猶新濕詔黄，題輿不稱愧龍光。且觀百粵蛟鱷徙，勿羨九霄鸞鵠翔。
送許季韶倅桂林  其四 李洪 
文登猶記舊青氈，敢恨瓜期尚六年。辦取扁舟五湖上，吳松魚蟹不論錢。
倦雨 李洪 
留滯都城日欲歸，江昏雨脚又霏微。祗愁隴上麥蛾化，豈要枝間梅子肥。
聽雨軒四首  其一 李洪 
春到池塘草自青，飛花時度破窗櫺。恨無好句追顔謝，頼有鳴蛙鼓吹聽。
聽雨軒四首  其二 李洪 
脫帽風簷迎晚吹，催詩急雨喚輕雷。祗應荷氣薰人醉，不用輪囷象鼻杯。
聽雨軒四首  其三 李洪 
聽風聽雨江湖上，一葉輕舟檥釣沙。暫却鶩行容退食，秋聲先已到枯葭。
聽雨軒四首  其四 李洪 
天寒病鴨守冰池，折葦枯荷霰雪飛。不覺哦詩成獨立，南枝的皪露春機。
南塔 李洪 
別峯相見路非遥，指點錢塘一線潮。安得南山退之句，賦成直使意飄飄。
和子永韻 李洪 
林樾交陰鬧雨鳩，滯留已敝黑貂裘。却思把釣江湖上，萬仞蒼崖插碧流。
和寺丞叔賜對親奉玉音敘及家世韻  其一 李洪 
心存魏闕江湖遠，歸覲重瞳日月明。遥憶五倫思一見，豈詢宣室鬼神情。
和寺丞叔賜對親奉玉音敘及家世韻  其二 李洪 
烏臺鳳沼承親擢，尚有孤忠簡聖明。大雅一門時鮮儷，急難尤切在原情。
坦庵僧名崇彼 李洪 
萬象森羅具一塵，小庵花木四時春。客來相對默無語，親見毘耶彼上人。
國一禪師塔 李洪 
蓬徑安禪五百年，六時鐘唄震諸天。我來不問安心法，露柱風林說熾然。
和人  其一 李洪 
楊柳踈踈已報秋，月華如水浸階頭。惜無畫手王摩詰，貌取中宵一段愁。
和人  其二 李洪 
池面粼粼已送涼，小窗危坐聽風篁。不應尚厭秋來熱，已減炎天五刻長。
和人  其三 李洪 
庭前槐樹綠陰陰，靜聽玄蟬盡日吟。枕簟虛涼清夢境，了無俗物動禪心。
和人  其四 李洪 
夕陽返照樹頭明，天外虹收放晚晴。洗盡塵埃初雨過，一蟬飛入綠槐鳴。
題潘岳擲果圖 李洪 
錦繡文才貌甚都，冶容亂擲果盈車。披圖宜鑒登徒子，折齒猶勝謝幼輿。
雙桱 李洪 
古杉翠桱幾千章，勢壓穹巖九暑涼。匠石它年選隆棟，萬牛回首立明堂。
朝拜羅源天慶即洞宮福地也 李洪 
徐仙何代此飛昇，洞府空留福地名。我到朝真效三祝，步虛聲杳俗緣輕。
普照菴小憩 李洪 
昔日牧童聚沙戲，若箇阿師來卓庵。千聖路頭都把斷，不須辛苦誤同參。
飲桂香茶簡翁及甫 李洪 
午睡初醒緩注湯，一甌清露沃詩腸。疑君昔日探蟾窟，猶带天邊桂子香。
游武夷二絕  其一 李洪 
平湖高柳綠千堆，莫爲尋芳取次回。欲訪同參德雲老，別峯霽色夕陽開。
游武夷二絕  其二 李洪 
野水溶溶易滿堤，十分强半麥成畦。我來宴坐久無語，日暮春深鶑亂啼。
池中雙鴨甚馴籠贈古靈陳仲  其一 李洪 
雙鳬蕩漾小池幽，荷葉田田兩見秋。却恨主人官滿去，荒陂野水狎輕鷗。
池中雙鴨甚馴籠贈古靈陳仲  其二 李洪 
飯餘臨檻數龜魚，蛙黽跳浪亦任渠。籠寄雙鳬古靈去，不因羽客換鵝書。
智仲可化盜圖 李洪 
有德由來必有鄰，得齊潜德感人深。不勞渠聽甘棠訟，解使偷兒自革心。
同子永和貝元復春日韻  其一 李洪 
平生身計拙如鳩，更向周南怨滯留。無奈春風欺客病，蕙蘭狼籍伴牢愁。
同子永和貝元復春日韻  其二 李洪 
偶訪東甌謝守家，池塘春草柳陰斜。遥思上下登山屐，不爲溪頭桃李花。
同子永和貝元復春日韻  其三 李洪 
村村春到野花開，蠻榼紅醪盡醉回。客子哦詩驚節物，林端杜宇不須催。
同子永和貝元復春日韻  其四 李洪 
杏雨桃鬟一餉紅，楞伽三昧舊家風。江南江北松楸遠，淚眼昏花瘴霧中。
題羅源驛用馬駒甫韻  其一 李洪 
今年小稔徧山村，白叟黄童笑倚門。老瓦爲樽賽田祖，石田多稼慶曾孫。
題羅源驛用馬駒甫韻  其二 李洪 
日斜投宿古禪扉，老宿過同東院西。到處葛藤無用處，試尋梅萼亞疎籬。
過婺港 李洪 
已辭悍石嚴灘險，稍快平波婺港行。夜宿喜逢漁酒市，南風拂面月朧明。
劍池 李洪 
削成峭壁碧孱顔，石罅高臨毛髮寒。我有胸中一寸鐵，湛然如水絕波瀾。
謁皇甫清虛 李洪 
五湖四海仰儀形，道貌天真孰可名。偶泛僊舟來澤國，回先生後見先生。
含暉亭 李洪 
渺渺曦車暘谷升，東封日觀未容登。山僧更約中宵看，列炬煌煌現聖燈。
喜雨 李洪 
京塵睬目厭黄埃，蕭颯風櫺聽雨來。心似芭蕉半憔悴，喜聞蟄戶一聲雷。
題鴈蕩圖寄二兄 李洪 
誰知歸鴈亭中客，鼓翼來遊鴈蕩山。更寄鴈圖憑鴈足，秋風孤鴈苦思還。
夜坐 李洪 
驅蚊無術但抓膚，燈火無因暫映書。半夜西風吹急雨，芭蕉聲響竹蕭踈。
梅 李洪 
寂寞吹香野水濱，霜蜚月墜倍精神。橫陳故作臨窗影，妙韻誰云畫逼真。
夜泊第四橋 李洪 
月淡波寒夜向分，斷行孤鴈不堪聞。扁舟第四橋南泊，無限清愁寄夢雲。
再至義泉院蘇才翁題曰鳳翅泉 李洪 
不令辛苦登螺嶺，再挹泓渟嗽鳳泉。客鬢自憐塵土滿，嶺松崖竹飽風烟。
丹桂盡開因思去歲從駕宴賞之盛 李洪 
清蹕當年從紫皇，絳霄丹桂進霞觴。夢回猶記鈞天奏，一族紅雲繞赭黄。
次子都兄借楊凝式帖韻  其一 李洪 
空傳狸骨與鵝羣，惟有關西筆可珍。鑱刻所存猶勁健，歐虞信是捧心人。
次子都兄借楊凝式帖韻  其二 李洪 
前朝惟有楊虛白，心畫心聲獨擅功。身縶南冠懷洛寺，恨無北客話高嵩。
次子都兄借楊凝式帖韻  其三 李洪 
楊李書名五季間，江南勁筆儉而寒。臨摹更陋唐人筆，不脫蘭亭舊界闌。
和林尚善讀子雲傳夢得詩韻  其一 李洪 
尚白寧堪衆楚咻，井湄缾碎愈增愁。後人歸罪美新作，莫汙蕭郎文選樓。
和林尚善讀子雲傳夢得詩韻  其二 李洪 
君子惟宜以懿文，後生輕進附僉人。竹枝空有蠻歌怨，爭似當年略轉鈞。
用東坡回文韻 李洪 
春晚落花餘碧草，日長舞蝶妬紅蔫。新荷捲翠簪池面，弱柳垂絲織暝烟。
安國寺 李洪 
塔上犀牛誰捉得，人中龍種偶相逢。寂寥千載傳心印，鴈塔光明閟舊蹤。
題華亭尉廳梅館  其一 李洪  西湖
古梅瘦竹助蕭疏，剪薙蒿蓬亦甚都。報政未容須五月，却尋疏影向西湖。
題華亭尉廳梅館  其二 李洪 
掃徑開窗事事新，主人解組似行人。浮香弄影無因得，試促花神作小春。
送范至能帥桂林 李洪 
口伐奇謀讋可汗，歸來猶著侍臣冠。燧林草色供詩思，鳳沼春波灧筆端。誰謂玉堂真學士，暫臨桂管小長安。元戎十乘無遄邁，上閣宣麻句已團。
送史志道帥建康 李洪 
簪橐明光備武文，玉麟暫剖別堯雲。朝中禮樂謀元帥，天下英雄有使君。陋矣齊丘當十萬，鄙哉諸葛眎三分。公歸豈作東征遠，彝鼎將書第一勳。
題甘將軍廟卷雪樓 李泳 
卷雪樓前萬里江，亂峰卓列森旗槍。上有甘公古祠宇，節制洪流掌風雨。甘公一去踰千年，至今忠義猶凜然。我來再拜攬塵跡，斜陽白鳥橫蒼烟。
新昌逢故人 李泳 
草縣一相值，忽思傾蓋時。年來無限事，別後幾篇詩。石亂水流急，竹深煙散遲。兵戈方滿眼，我輩欲何之。
西興 李泳 
山擁千家邑，江涵萬頃天。洪濤舂落日，老樹秣荒煙。失路或搔首，夷途爭著鞭。勞生幾寒暑，半鬢已蒼然。
華髮 李泳 
華髮中年感，青陽萬物和。倦尋先友記，貧羨力田科。江遠千帆落，天空一雁過。還家得新歲，童稚想婆娑。
秋江打魚  其一 李泳 
滄洲葉脫風有聲，漁舠兩兩從復橫。菁江步口日欲沒，竹山潭邊潮欲生。
秋江打魚  其二 李泳 
鳴榔四合波圍蹙，掛網雪鱗穿翠束。驚起沙頭白雁群，斜行書破秋天綠。
擬古 李泳 
鮮鮮歌者衣，扎扎機中練。美人富千綺，寒女無一綫。古風日以遠，薄俗日以變。悲哉扊扅歌，女子羞自衒。男兒乖持操，蹙踖歎貧賤。
普照院 李淛 
青山繞屋藍光重，流水衝階碧蘚滋。獨坐午窗誰晤語，鷓鴣聲裏竹陰移。